***ΘΕΜΑΤΑ ΥΓΙΕΙΝΗΣ 2018 (Δευτέρα 18 Ιουνίου 2018)***

***ΘΕΜΑ Α***

*Α1. ΕΡΩΤΗΣΕΙΣ ΣΩΣΤΟΥ / ΛΑΘΟΥΣ* ***(10 μονάδες)***

α. Η χρησιμοποίηση βελονών και συριγγών μιας χρήσης είναι απαραίτητη για την προφύλαξη από τη μετάδοση της ηπατίτιδας C.

β. Για την καλή λειτουργία της όρασης είναι απαραίτητη η ορατή ακτινοβολία.

γ. Η αντίδραση του πόσιμου νερού πρέπει να είναι ουδέτερη ως ελαφρά όξινη.

δ. Οι δημόσιες ή ιδιωτικές επιχειρήσεις με προσωπικό πάνω από 50 άτομα υποχρεούνται να έχουν γιατρό εργασίας.

ε. Τα μαγειρεμένα φαγητά καλό είναι να συντηρούνται ή σε θερμοκρασία μεγαλύτερη από 60° C, ή μικρότερη από 10° C.

***Α2.*** *ΕΡΩΤΗΣΗ ΑΝΤΙΣΤΟΙΧΙΣΗΣ* ***(10 μονάδες)***

|  |  |
| --- | --- |
| **ΣΤΗΛΗ Α** | **ΣΤΗΛΗ Β** |
| 1. Αρουραίοι | α. Κίτρινος πυρετός |
| 2. Ανωφελές κουνούπι | β. Φυματίωση |
| 3. Ψείρα | γ. Πανώλη |
| 4. Στεγόμυγα | δ. Λεϊσμανίαση |
| 5. Σκνίπα | ε. Εξανθηματικός τύφος |
|  | στ. Ελονοσία |

***ΘΕΜΑ Β***

**Β1.** Πολλά νοσήματα του παρελθόντος έχουν μειωθεί ή εκριζωθεί. Να αναφέρετε τους παράγοντες οι οποίοι συντέλεσαν σ’ αυτό. **Μονάδες 5**

**Β2.** Να αναφέρετε τέσσερις (4) ουσίες, οργανικές ή ανόργανες, που μπορούν να προκαλέσουν επαγγελματικές δηλητηριάσεις (μον. 4), καθώς και τέσσερις (4) τρόπους με τους οποίους αυτές εισέρχονται στον οργανισμό (μον. 4).

**Μονάδες 8**

**Β3.** Ποιος είναι ο ορισμός της πρόληψης; (μον. 3) Ποιες είναι οι μορφές της πρόληψης (μον. 3) και σε τι αποσκοπεί καθεμιά από αυτές (μον. 6); **Μονάδες 12**

***ΘΕΜΑ Γ***

**Γ1.** Ο άνθρωπος διατηρεί σταθερή τη θερμοκρασία του σώματός του, ανεξάρτητα από τη θερμοκρασία του περιβάλλοντος.

α) Με ποιους μηχανισμούς επιτυγχάνεται η θερμορρύθμιση, όταν υπάρχουν στην ατμόσφαιρα υψηλές θερμοκρασίες; (μον. 4)

β) Ποιες ηλικιακές ομάδες παρουσιάζουν μειωμένη θερμορρυθμιστική ικανότητα; (μον. 2)

γ) Σε ποιες περιβαλλοντικές συνθήκες ο οργανισμός αδυνατεί να αποβάλλει τη θερμότητα; (μον. 3)

**Μονάδες 9**

**Γ2.** Ο καλύτερος τρόπος ύδρευσης μιας περιοχής είναι με υδραγωγείο. Εκεί το νερό καθαρίζεται και απολυμαίνεται, προτού διοχετευθεί στον καταναλωτή. Να περιγράψετε τα τέσσερα (4) στάδια καθαρισμού και απολύμανσης του νερού (μον. 8), εξηγώντας τη σκοπιμότητα κάθε σταδίου (μον. 8). **Μονάδες 16**

***ΘΕΜΑ Δ***

**Δ1.** Μετά από πυρηνικό ατύχημα, παρατηρείται μεγάλη συγκέντρωση ραδιοϊσοτόπων ακόμα και σε κατοίκους απομακρυσμένων περιοχών.

α) Να εξηγήσετε για ποιο λόγο συμβαίνει αυτό (μον. 1).

β) Με ποιο τρόπο ραδιοϊσότοπα μπορούν να περάσουν στον άνθρωπο μέσω της τροφικής αλυσίδας; (μον. 5)

γ) Να αναφέρετε τρεις (3) επιπτώσεις που μπορούν να εμφανιστούν στην υγεία των κατοίκων αυτών των περιοχών (μον. 3).

**Μονάδες 9**

**Δ2.** Σε νεογνό ηλικίας 5 ημερών διαπιστώθηκε λοίμωξη από γονόκοκκο.

α) Πότε μολύνθηκε το νεογνό; (μον. 2)

β) Ποιο μέτρο προφύλαξης έπρεπε να έχει εφαρμοστεί προληπτικά για την αποτροπή της συγκεκριμένης λοίμωξης; (μον. 4)

γ) Να αναφέρετε την κατηγορία των νοσημάτων στην οποία ανήκει η γονοκοκκική ουρηθρίτιδα (μον. 2) και τρεις (3) παράγοντες που επηρεάζουν τη συχνότητά της (μον. 6).

δ) Ποιο είναι το χρονικό διάστημα που μεσολαβεί από την μόλυνση ως την εμφάνιση των συμπτωμάτων της παραπάνω νόσου; (μον. 2) **Μονάδες 16**